 NA CHARLES WASONGA Spika wa Bunge la Kitaifa Moses Wetang’ula ametekeleza leo mojawapo ya majukumu yake kama kinara wa Bunge kwa kufungua Siku ya Michezo ya wafanyakazi wa Bunge Ijumaa Septemba 15, 2023, Kasarani, lakini kile wanamitandao wamechangamkia ni kwamba kwa sasa yeye ndiye ‘rais’ wa taifa kufuatia kuwepo ziarani ng’ambo kwa Rais William Ruto na Naibu wake Rigathi Gachagua. Bw Wetang’ula amesisimua wafuasi kwa kuonekana akiongoza hafla hiyo huku Mandela Nelson Odeny katika Facebook akiandika “Papa wa Roma in charge” kuashiria hoja hiyo kwamba Spika huyo ndiye kusema nchini kwa sasa. Laban Ondieki naye akakomenti “Kaimu Rais kwa sasa” huku Tookip’s Toet akihoji “Amepata cheo cha rais mshikilizi kabla ya mtu mwingine sijataja.” Kwa mujibu wa Katiba ya sasa, Spika wa Bunge la Kitaifa, ambaye ni nambari tatu kwa misingi ya hadhi, hawezi kuondoka Nairobi. Hii ni hadi mmoja kati ya Rais au Naibu wake atarejea nchini kutoka ziarani. Rais Ruto mnamo Jumatano, Septemba 13, 2023 majira ya  jioni ameondoka nchini kwa ziara ya kikazi nchini Amerika. Naye Bw Gachagua aliondoka nchini mnamo usiku wa Jumapili, Septemba 10, 2023, kwa ziara ya wiki moja ya kikazi nchini Colombia, Amerika Kusini. Dkt Ruto anazuru eneo la kiteknolojia la Silicon Valley, San Francisco ambako atakutana na viongozi wakuu wa kampuni za kiteknolojia za Microsoft, Intel, Google na Apple miongoni mwa nyingine. Kulingana na taarifa kutoka Ikulu ya Rais iliyotumwa wa vyombo vya habari Jumatano jioni, ziara hiyo inalenga kuimarisha nafasi za uwekezaji na biashara na Amerika kwa lengo la kustawisha sekta muhimu ya uvumbuzi wa kiteknolojia nchini, almaarufu ‘Silicon Savanah’. “Rais atatumia fursa hiyo kunadi talanta changa zilizoko nchini, miradi ya nishati safi na thamani yake kwa kampuni za humu nchini na zile za kigeni,” ikasema taarifa hiyo kutoka Ikulu ya Rais iliyotumwa na Msemaji, Hussein Mohamed. Baadaye, kulingana na Bw Hussein, Dkt Ruto atahudhuria Mkutano wa 78 wa Baraza Kuu la Umoja wa Mataifa (UNGA) jijini New York, Amerika. Mkutano huo utaangalia upya hatua zilizopigwa katika kuafikiwa kwa Ajenda ya 2030 na Malengo ya Maendeleo Endelevu (SDGs), kujadili changamoto za ulimwengu katika suala la mabadiliko ya tabianchi na mzigo wa Madeni unaozonga mataifa yanayoendelea. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  